SA spelers sondaars in opkikkertoetse | Netwerk24
SA spelers sondaars in opkikkertoetse
Ashley Johnson is verlede jaar vir ses maande deur die Engelse Rugbyunie geskors nadat hy positief getoets het vir 'n verbode middel. Foto: Getty Images
Van die 739 opkikkertoetse wat die Engelse Rugbyunie (RFU) in die 2017-2018-seisoen in beroepsrugby uitgevoer het, het slegs twee positiewe toetse opgelewer.
En die twee skuldiges was albei spelers van Suid-Afrika.
Die een was die gewese Springbok-losvoorspeler Ashley Johnson, wat met groot sukses deur Wasps, 'n Engelse Premierliga-klub, in 'n haker omskep is.
Johnson, wat in 2011 in drie toetse vir Suid-Afrika gespeel het, het verlede jaar in Februarie positief getoets vir die verbode middel hidrochlorotiasied. Hy het dit ingekry toe hy per ongeluk een van sy vrou se verslankingspille (The Secret) pleks van sy wettige aanvullingspil (Nutrilean) gedrink het.
Hy is vir ses maande geskors.
Die ander Suid-Afrikaner wat positief vir 'n verbode middel getoets het, was die flank Brandon Staples.
Hy het vir Yorkshire Carnegie, 'n klub van Leeds wat in die vlak onder die Engelse Premierliga speel, uitgedraf. Sy opkikkertoets in Augustus 2017 het egter tekens van nie minder nie as drie verskillende steroïede in sy gestel gevind en hy is in April 2018 'n strawwe skorsing van vier jaar opgelê. Sy appèl teen dié skorsing het destyds misluk.
Staples het as skoolseun by Glenwood High groot indruk gemaak en KwaZulu-Natal op junior vlak verteenwoordig. – Reuters; independent.co.uk; schoolboyrugby.co.za